Datasets:
R5dwMg
/
foodiereview_yue

Dataset card Viewer Files Community
1
text
stringlengths
1
875
同老婆共享一份熱盤，咁就可以樣樣試到又唔會食得太飽，黑松露炒蛋、忌廉芝士薯片及紅酒燴羊肉喺小弟認為唔可以錯過嘅推介心水，不過，啲炒時菜焗耐咗而黃晒。 即煮意粉雖然有意粉、長通及墨魚汁意麵可揀，配忌廉汁或蕃茄汁底，但配料唔多，都喺青口、煙肉、雜菌，故此，吸引度唔算大。
不過，以之上食過佢哋嘅用料，相信就算一道卡邦尼，應該亦唔會差得去邊。而意粉檔前，仲有意式薄餅提供。 即煮拉麵反而，粉麵檔唔喺中式，而喺做日式嘅拉麵，睇檔面都似梗似樣，鳴門卷、叉燒……總好過次次都車仔麵，好唔好食仲要睇埋湯底，但小弟無品嚐過，就不便評論喇！
烤雞、燒肉眼 除咗BBQ之外，拉麵檔隔離仲有美味嘅烤肉，依啲就啱我依個食肉獸多啲。是日嘅烤肉有烤雞同肉眼，配燒汁或黑椒汁。隻肉眼目測估計都有廿幾、三十磅，外層燒得焦香，望見都流口水。等師傅郁手落刀，切開後睇得出肉質紅潤粉嫩，但又無話有血水標出，相信師傅日日燒，工多藝熟都掌握好晒啲火喉啦。
師傅好好人，烤雞俾咗個脾位連翼我，而肉眼薄切兩小件，仲問我試唔試一支骨位，佢話寧舍焦香，再加埋晌BBQ檔嘅羊扒、豬肉腸就成為我嘅烤肉拼盤，夾完都急不及待埋位試味！烤雞可能擺耐咗，皮開始有啲腍，但肉質好嫩；至於肉眼扒，夠晒肉味，當然唔及西冷咁軟腍，但都算腍身；羊扒又喺好正，肉質夠嫩，肉味夠羶，咁先似食羊嘛。
生果、甜品 食到依度，都差唔到喺尾聲，作為甜品死粉，當然預早已留番20%空間嚟食甜品啦。晌餐廳近尾，就喺生果及甜品嘅駐紮地，有各式各樣甜點、朱古力噴泉、班戟機及Dreyer's杯裝雪糕，夾夾埋埋十數款，唔使憂無選擇。
咖啡、紅茶食甜品襯杯咖啡或紅茶點都喺嘆啲嘅，啡茶就晌餐湯旁，當然咖啡杯嘅出品就唔好抱太大期望啦，但點都好，總算喺即磨；而茶包採用Dilmah，算喺有誠意啦！小弟甜品碟嘅組合有朱古力批、栗子慕絲餅、朱古力慕絲餅、班尼士、藍莓芝士餅、意大利芝士餅、法式燉蛋，揀嘅都喺心水精選。
不得不重點推介當中嘅朱古力批、栗子慕絲餅及法或燉蛋，唔喺話其他無咁好，只喺依3款真喺唔好錯過。朱古力批批殼鬆脆，啲朱古力餡軟滑得很，又夠濃郁；栗子慕絲餅個亮點喺啲栗子慕絲打得柔滑卻栗子味十足；燉蛋用上雲呢嗱籽做，既香且滑，焦糖面既薄且脆。
整體甜品都喺做得精，唔會濫竽充數嚟撐場 。食完份甜品碟都仲有少少意猶未盡，所以，再嚟一份開心果雪糕搭生果杯作結。雪糕喺D Collection系列，比一般普通系列自然高一級。開心果味入口極濃，而且，軟滑富奶香，正喎 ！
晌荃灣區高質素嘅自助餐唔多，Anchor's嘅早午自助餐食物都甚具質素，再者，環境確實幾舒服，尤其陽光普照嘅日子，加上服務到位，照秤都可排得上名列前茅 。我哋食吓抖吓，迤足三個幾鐘，最後，唔搭穿梭小巴，兩公婆漫步海濱，沿青山公路行返去荃灣西站，順便幫助吓消化！
「好友狂嚐曲」系列食評一向喺寫朋友送贈嘅曲奇餅，今趟就有啲灰色，半抽水咁啦，因為，好友送贈嘅「Easter Bunny Biscuits」明顯就喺寫住餅乾，不過，無論樣貌，抑或口感，都極似一塊曲奇 ，如果唔喺包裝袋寫住「餅乾」，相信十個人有九個都當佢喺曲奇 。
包裝已打正旗號喺復活節應節產品，以朱古力搭雲呢嗱為主要味道，而M&S嘅產品一向都頗有質素。打開包裝袋，一排上下兩層共8件，當下午茶一鋪過就搞掂 。牛油朱古力乾餅中，以雲呢嗱味做出內兔仔，仲喺一隻小肥兔。
餅乾口感都幾鬆化，朱古力味都OK，亦滿有牛油香，感覺唔錯。食完都覺得佢似曲奇，不過，理佢喺餅乾定曲奇，都衷心多謝老友 ！
就嚟到復活節喇，市面上嘅相關應節產品都見有唔少。小弟雖未至人緣廣，但相信都唔喺咁差，晌上次嘅德國菜飯聚，就收到好友提前嘅復活節小禮物，竟然不約而同都喺龍島嘅產品，有曲奇，又有朱古力，真喺好多謝友人嘅心意 。
盒內仲附有單張，介紹新一輪嘅復活節禮品。款式眾多，包裝得美輪美煥，甚具特色 。一講復活節，就會自然諗起復活蛋、復活兔，收到朋友小禮物嘅其中一份就喺「兔子脆米朱古力及曲奇禮盒」，禮盒以兔仔做盒形，白底襯上碎花，充滿春日氣息，「紅寶石」眼睛，粉紅色絲帶，份外吸引小朋友或女生。
彩色脆米朱古力，5粒都喺代表唔同味道，分別有粟米、士多啤梨、蜜瓜、西瓜及牛奶朱古力。 粟米、士多啤梨、蜜瓜口味彩色脆米朱古力 小弟只試咗前3者，粟米味最好食，而蜜瓜感覺最過癮；朱古力內包裹住脆米粒，所以，入口有鬆脆感，整體味道有少少偏甜，貪得意嘅朋友可以不妨一試。
另一位朋友所送嘅「粟米朱古力小禮罐」，就唔喺復活節期間限定嘅禮品，喺恆常供應嘅產品，所以，有興趣嘅朋友都唔需要急住買。幾鍾意佢個罐身設計，外觀花花碌，幾繽紛，分上下兩層，可以循環再用擺吓小飾物或萬子夾、橡根之交儀用品。
而內藏10粒朱古力杏仁爆谷，5粒原味，5粒咖啡味，同樣獨立包裝。 朱古力杏仁爆谷、咖啡朱古力杏仁爆谷 其實以前也收過依一款小禮物，但就喺小盒裝，而且有好多款口味。食落好有口感，好鬆脆，但又有咬口，有少少焦糖香，無論原味朱古力定咖啡朱古力，都咁好食 ！
多謝好友為小弟注入咁好味嘅零食，雖然「兔子脆米朱古力及曲奇禮盒」味道上稍稍遜色啲，但靚靚包裝搭夠，不失為氹人開心嘅選擇！
今個農曆年食賀年糕點唔多，晌過年前收到姨仔嘅兩盒糕，一盒喺年糕，另一盒喺芋頭糕，以為又喺傳統嘢，點知兩底糕都有驚喜 。 至尊山芋芊絲糕 先講底芋頭糕，初時睇盒面寫住大大隻字「芊絲」糕，以為芋頭頭改成芋頭絲而已，打開包裝，原來可以講喺芋頭絲糕，成件糕都喺以幼條芋絲片壓成，內裡「糕」嘅部分佔好少，切起細件嚟有少少易散。
桂花紅豆軟心年糕 至於底年糕齋睇個名已經好搞鬼，點軟心法？講明軟心，打開包裝當然喺乜都睇唔出，不過，見到糕內混入好多桂花，而一切開，就明白佢喺將紅豆蓉藏晌糕心，而且份量唔少，足佔1/3。包裝袋有教點煎法，都喺底面煎香就可以。
由於年糕餡心嘅豆蓉帶甜，怕易煎燶，所以，都盡量細火慢煎。煎好後，至尊山芋芊絲糕入口芋頭味自然濃郁，口感唔錯，而且，因為糕嘅份量少，感覺輕盈啲，無咁滯膩 。而桂花紅豆軟心年糕同樣底面煎香就可以，亦可以蘸蛋漿煎，不過，見佢配以紅豆蓉，覺得就咁煎仲好。
年糕咬落黏糯清甜，而中心嘅紅豆蓉，表層焦脆 ，夾埋兩者嘅口感幾得意，但如果啲豆蓉再減甜，我就覺得更理想。今次所試聖安娜嘅糕點，真心覺得喺幾有心思，新穎得嚟唔會太古靈精怪。多謝姨仔心意，不過，賀禮下年就免喇，無謂嘥錢嘛！
題外話/補充資料 因為喺親友所送嘅禮物，所以，幾個細項評分嘅參考值唔大。
之前晌另一食評中講過今個春節試咗兩款蘿蔔糕，分別喺美心及功夫點心，前者已晌另一食評分享過，所以，今篇就喺介紹吓功夫點心嘅蘿蔔糕。當市面乜糕物糕，出到咩味都有嘅時候，功夫點心所做嘅仍歸於傳統，就只有臘味蘿蔔糕及椰汁年糕。
臘味蘿蔔糕佢哋啲蘿蔔糕同樣主要都喺落臘腸及蝦米，不過，配以粗條蘿蔔喺佢嘅特色，務求突出蘿蔔嘅清甜及口感。除糕面有唔少臘腸及蝦米外，臘腸及蝦米亦散佈晌糕內各處，而粗條蘿蔔真喺清晰可見。功夫點心嘅蘿蔔糕比起美心嘅晌質感上挺身啲，輕煎後亦無咁易散，入口蘿蔔味不俗，一條條嘅蘿蔔味道清甜，不過，整體味道稍鹹，臘腸感覺未夠鮮味。
椰汁年糕至於椰汁年糕，無乜花臣嘢，賣嘅喺簡簡單單嘅傳統味道，一時急住食，煎好後嘅成品連相都忘記影。老實講，啲椰汁年糕煎好出嚟間間店個樣都差唔多，而功夫點心嘅椰汁年糕都做得唔錯，軟糯唔黏牙，煎耐少少帶些少焦香，食落淡淡椰香，比起佢哋嘅蘿蔔糕，小弟就覺得年糕好食啲 。
兩款賀年糕點標榜喺香港製造，讓客人更有信心其品質保證！晌度趁機都多謝友人嘅點點心意，讓小弟同家人可以多試兩款賀年糕點。 題外話/補充資料 因為喺朋友所送嘅禮物，所以，幾個細項評分嘅參考值唔大。
除咗老婆整咗兩底素蘿蔔糕自用之外，今年食到嘅蘿蔔糕仲有嚟自美心及功夫點心，後者另文再講，晌度先分享吓美心嘅「瑤柱蘿蔔糕」，喺表姨甥大量買入佢啲蘿蔔糕券再轉手賣俾我哋一班親戚，所以，平市面再平多少少 。
打開包裝，糕面鋪有好多瑤柱絲、臘腸粒同蝦米。切開後，見到一絲絲蘿蔔幼條，不過，切嘅時候，感覺質感比較削身，切起嚟較易散。而包裝袋背後有教點煮，可以煎，亦可以原底蒸15分鐘，因為原先已打算煎嚟食，所以一起手都已經切成一件件，不過，切咗就覺得蒸嘅效果會比較好啲。
咪睇佢好似細細個，一個足有850g，即喺近兩磅，煎出嚟有一大碟 。味道方面，其實都唔錯，好有蘿蔔嘅清甜味，加上材料足，口感豐富，又有絲絲蘿蔔，口感更實在 。不過，晌拆開包裝時，順便睇睇有咩成份時，就略嫌有好多化學嘢或調味劑，大抵因為想保存得好啲，令質素穩定啲，但感覺始終都無咁天然！
美心始終喺本港嘅一個大品牌，以往嘅出品都一向不俗，「美心」個名猶如吉星，不過，個人而言，今次個蘿蔔糕只屬中規中矩，晌小弟心中，則未能高照。
今次參加咗個本地團，由馬料水出發，去探索塔門及鴨洲島，塔門就學生年代去過一次露營，鴨洲島真喺聽都未聽過，原來喺香港好北嘅一個小島，望過對面就喺鹽田港，非常近，最估唔到原來個島曾經好多居民住過，依家都仲有街渡服務，但就好疏。
行程中段，先嚟到塔門嘅「新漢記」食團餐。現時塔門都仲喺不時有好多人上島旅遊或露營，島上都有唔少人住，以及有唔少商舖、食肆，「新漢記」屬村屋建築物，上下共兩層，故此格局比較細，樓底比較矮，好有一派老風情。
據了解，佢哋主要都喺做團餐多，算最搵錢嘅收入來源。順手亦影低個餐牌俾大家當參考，當然，我哋食團餐嘅，都喺嗰幾款指定款式，為免阻人開飯，所以，啲相都喺快快手隨意影。鹽水雞 人齊起餸，第一碟喺鹽水雞，擺得好靚仔，都無話求其斬完新算。
隻雞唔太肥，而啲肉質亦算嫩滑，雖然只喺簡簡單單嘅鹽水雞，但鹹鹹哋，食到啲雞鮮味。白灼蝦 靠山食山，靠海食海，團餐當然都有啲海鮮菜式，白灼蝦更加喺唔少得，因為製作簡單吖嘛！碟蝦好大碟吓，大家都可以食到好多隻，包滿足，而啲蝦鮮味十足，蝦肉結實有彈性。
鮮菇扒時蔬 團餐中蔬菜類菜式有兩道，先呢個小棠菜，我就覺得師父啲炒工唔錯，小棠菜炒得啱啱好，帶少少爽身，芡汁亦唔會太多，當然草菇應該似喺罐頭貨㗎喇，整體算喺做得穩陣。魚蛋紫菜湯 湯品就有番啲漁村小島風情，就喺紫菜湯，大大鍋嘅紫菜湯睇都睇到好多紫菜，所以，味道清得嚟有陣陣紫菜味，鹹鹹哋咁啦；啲魚蛋唔知來貨定自己做，感覺唔錯，彈牙有魚味，至少唔喺溝粉貨色。
炸墨魚丸 睇食評見好多人都讚呢個菜式，所以，我都對佢抱有期望，講真啲墨魚丸大大粒，又炸到金黃，真喺好有睇頭，不過食落又唔喺咁犀飛利，個墨魚味無預期咁突出，質感都OK，唔會話好粉。蒸魚 雖然，團餐中無呢度嘅招牌椒鹽鮮魷，但呢條蒸黃立䱽都好唔錯，啲魚肉入口好嫩滑，有魚鮮味，同枱嘅人都鍾意食魚，所以，好搶手，唔喺講笑，轉頭都已經無晒。
生炒排骨 喺港式小炒嘅經典菜式，人人都鍾意食，皆因酸酸甜甜好醒胃， 睇過芡汁多到呢……撈飯就啱晒；講到啲排骨，其實好OK，炸得都算鬆化，咬落層皮仲有啲脆口，個甜酸汁調教得唔錯，至少唔會好嗆喉。油菜 另一記蔬菜菜式就喺最後上枱嘅灼生菜，其實睇都知無咩特別，簡單灼熟，淋上豉油而已，不過，灼得剛剛熟，咬落嗦嗦聲。
因為喺團餐，菜式就唔算好特別，但碟頭大，好足份量，加上白飯任裝，而每枱只喺8人，我呢枱基本上女士多，所以，吃得小弟好飽，最緊要都喺大家食得開心啫，完咗仲有啲時間周圍行下添，幫助消化！
我記得晌小弟嘅「好友狂嚐曲」系列中都寫過唔少餅店嘅蝴蝶酥、杏仁條食評，而奇華嘅出品，亦托朋友嘅福，曾試過其黑白芝麻蝴蝶酥及玉桂蝴蝶酥，印象中，前者牛油、芝麻兩者嘅香味好平衡，而後者則牛油味被玉桂味搶咗啲。
反而，佢哋嘅原味蝴蝶酥就未食過，臨近新年，咁啱多得好友送小弟一盒杏仁條蝴蝶酥禮盒作賀禮，正正就可以試到其原味蝴蝶酥 ！金銅色鐵罐包裝，大方得體，打開罐內，有4小包杏仁條同埋3小包蝴蝶酥，全部獨立包裝，夠晒衛生，分開包裝又唔怕一次過食唔晒而變腍。
杏仁條 每小包內有3件杏仁條，面面鋪滿烘過嘅杏仁片，條條又焗得金黃。打側望落去好似唔鬆化，但一咬鬆脆得交關，少甜，卻喺陣陣牛油香味直入口腔；睇番佢個橫切面，層次明確，轉眼搞掂一包，皆因好食，又唔油膩。
蝴蝶酥 同樣，每小包內有3件條蝴蝶酥，原味自不然純粹食其牛油香味，的而且確，每塊蝴蝶酥既鬆脆，又富牛油香味，而且，算喺少甜，配茶啡都啱襯；此外，更留意到其外形工整，塊塊都做到大細一致嘅心形，金黃亮麗，絕對比得上一啲做蝴蝶酥出晒名嘅餅店。
依一款禮盒作為過年賀禮，着實唔錯！中環站都有間奇華，返工不時都經過，近個月都見佢推出唔少賀禮產品，抽啲時間去睇睇有咩啱買嚟送俾親友先。 題外話/補充資料 因為喺朋友所送嘅禮物，所以，幾個細項評分嘅參考值唔大。
朋友話，佢哋嘅曲奇有成8、9款，部份口味好特別。而小弟獲贈嘅喺其中兩款口味，每款都以深藍或純白麻質布袋袋住，簡潔美觀，可以循環再用 。 黑朱古力曲奇 每袋有10片曲奇，全部獨立包裝，夠衛生。
打開包裝，已有香濃嘅朱古力走出嚟，入口唔單只鬆脆，少甜，而微微甘苦，做得頗出色嘅曲奇。 玫瑰小紅莓乾曲奇 唔講得笑，真喺有一朕玫瑰花香，所以，印象上已覺得非常特別，曲奇內混入好多小紅莓乾，所以，曲奇有鬆脆嘅口感外，又有份煙韌嘅咬口。
事後瀏覽一下官網，原來仲有朱古力榛子曲奇、咖啡杏仁曲奇、開心果曲奇、洛神花全麥曲奇、伯爵茶曲奇……等等，睇見都吸引呀！
「甜藝家」喺本地出名餅廚Tony Wong嘅新店，話新都唔新喇，依家都已經有3間店舖。套用官網嘅介紹，佢就喺一家以低糖、健康食材、用心製作、革新與創作嘅甜點餅店。又再次多謝老友嘅心意，送贈小弟一包甜藝家嘅蛋卷，雖然，依個系列主要都喺講曲奇，不過，一提及蛋卷，多多少少又聯想到去曲奇，所以，今篇食評都放埋晌依個系列！
據介紹，採用有機小麥粉，海藻糖，配以法國法定產區牛油及優質忌廉製造，除原味、茶味、伯爵茶、朱古力外 ，更突破傳統加入優質果蓉製作，如紅桑莓、芒果。雖然，小弟依包只喺原味，都要用心品嚐。睇落唔覺，咬一口就會發覺條蛋卷都捲得幾厚，又唔可以話佢唔脆，脆口得嚟喺嗰種實淨感，即喺唔喺一咬成陣風咁碎晒。
至於蛋味，算唔上好濃郁，亦無話好香嘅牛油味，我想喺晌味道與健康中取個平衡，可以講喺較輕健康嘅蛋卷。晌瀏覽官網時，見到佢啲產品真喺有啲與眾不同，好似金菠蘿酥、柔風脆餅、玫瑰酥、朱古力爆炸雪茄、蜜糖杏仁餅……等等，聽落都已經覺得喺有趣嘅出品。
題外話/補充資料 因為喺朋友所送嘅禮物，所以，幾個細項評分嘅參考值唔大。
食剩啲芋頭炆臘鴨唔夠當一餐飯，醒起屋企有啲臘腸、秋葵、金菇，而記得以前有間餐廳推出過啲「飯煲飯」，因為小弟屋企無瓦煲，所以，就照辦煮碗，整個芋頭臘鴨雙腸飯煲飯 。材料有隔夜餸尾芋頭炆臘鴨，秋葵，金菇，臘腸及膶腸取自奇華嘅出品，大牌子，又老字號，較有信心 。
無論臘腸定膶腸，同樣以真空包裝，前者一盒有10條，後者則有8條。盒內有張單張紙條，簡單介紹最佳食法，不過，小弟為人懶，索性一煲過咁整，當然，效果唔喺最理想。最理想喺臘腸跟米同時蒸煮，蝦眼水時再加膶腸，臨尾5分鐘先放秋葵，咁秋葵就唔會過熟。
砌成碟頭飯，又整色整水，只喺為咗好睇啲。近期屋企煮開三色米，為咗糙米及紅米軟啲好食啲，更以熱水預先浸腍少許，此外，家中個樂聲牌飯煲更可以揀煮糙米模式，所以，個飯底出嚟個效果非常好，軟熟得嚟仍有少少咬口，吸收咗啲臘腸、膶腸嘅油香，份外甘腴 。
而啲臘腸、膶腸滲出玫瑰露嘅酒香，原先睇啲臘腸好似幾肥，蒸好後送入口，又唔喺肥得咁緊要，至於啲膶腸，的確好香，口感細緻蜜潤。當然，加埋啲芋頭、臘鴨，就香味無窮 ！雖然，今次煮飯仔似介紹食譜多過食評，但大部份嘢都喺要有煮，先至有得食，煮食煮食，就是如此！
晌銀礦灣渡假酒店住宿，喺包埋早餐，講過佢嘅歐陸半自助晚餐，順利成章就講埋佢嘅自助早餐喺點。之前，睇過啲酒店網評，話佢啲早餐麻麻，反而，食評就少講早餐，點都好，心裡已打咗底。雖然噚晚唔算早瞓，但慣咗早起，所以，大清早嚟到餐廳，就只得我倆公婆，變相包場食早餐。
橙汁、蘋果汁 先嚟一人一杯果汁，雖然唔知咩牌子，但飲落如果汁先生一類，唔會太淡太差。 第一碟早餐 冷熱嘢各一半，少少沙律用嚟開開胃，炒滑蛋估唔到又幾得喎，不過，早嚟有著數，因為炒滑蛋只有面部份喺較滑，越底就越變得唔滑；豬柳扒、茄汁豆、咖喱角都喺啲現成貨加工，所以，唔會有太大特別。
第二碟早餐 牛油烘多士、炒麵及牛奶粟米片，再配多杯咖啡，佢部烘多士機火力唔算好強，我想食得燶啲、脆啲，就要烘兩次，搽上牛油，就已經好好食；炒麵亦都唔差，食落唔算油。 叉燒包 本來食咗兩碟都覺得夠晒，不過，老婆話啲叉燒包幾好食，見佢又細細，就不妨試番個，果然真喺唔錯喎，入口包身唔黏牙，餡料又夠惹味，無乜肥豬肉 。
唔止款式，就連啲質素，都比預期好，唔知喺佢哋改善咗，定喺啲網評嚇鬼，總之食得小弟夠晒飽啦！
好友共聚，晌佳節期間總會送上點小禮物，今篇嘅好友狂嚐曲主角就喺一份小聖誕禮物，嚟自Smile Yogurt & Dessert Bar嘅果香伯爵茶脆脆棒。嚴格嚟講，佢喺店家主打乳酪產品嘅裝飾零食，並非完全喺曲奇產品，不過，口感上都姑且可以拼入去依個系列嘅食評。
上過官網睇睇，可惜無詳細嘅介紹，只見有5款唔同顏色嘅包裝盒，相信喺代表5款唔同嘅口味。橙色嘅包裝盒，非常搶眼醒目，亦都幾趁聖誕佳節，唔知佢有無啲大盒裝，當賀年禮盒都仲得添 ！不過，盒背嘅說明唔用金字就好啲，小弟雖無老花，但都睇到反眼 。
單睇佢成份，有伯爵茶、開心果、橙皮、檸檬皮……等等，首先，脆脆棒做成酥條，入口確然好鬆脆，一咬一啪就斷，又有牛油香 ， 而且，開心果及果皮令人食落好有口感，即喺鬆脆中又有啲煙韌咬口，食到尾，朕伯爵茶味先滲晒出嚟，整體真喺幾好食，一盒5條，都唔使眨眼就食鬼晒 。
有機會都親自走訪一下，睇睇仲有咩口味，晌度再次多謝朋友嘅餽贈，讓小弟試到佢嘅脆脆棒，亦知道佢哋唔單只乳酪出色。 題外話/補充資料 因為喺朋友所送嘅禮物，所以，幾個細項評分嘅參考值唔大。
薑味較為輕盈，可惜唔喺好夠脆。 杏仁曲奇 曲奇喺普通牛油曲奇底，撈埋大大細細嘅杏仁碎，入口比較香脆、鬆脆，質素不俗。 紅莓曲奇 睇表面已見落咗好多紅莓乾，曲奇同樣以牛油曲奇做底，咬落唔單只有香脆嘅口感，咬到紅莓仲有少少酸酸甜甜嘅味道，以及煙煙韌韌嘅口感。
黑糖杏仁朱古力曲奇 朱古力味幾香濃，仲有好多杏仁片，不過，黑糖味被朱古力冚一冚，所以唔明顯，但仍覺得佢唔錯。 麥片合桃提子曲奇 禮盒有兩款加入麥片做嘅曲奇，但兩者做法大不同。依一款喺將麥片黐滿底面，而曲奇本身口感有少少鬆散，合桃唔多，所以食落唔太覺得有。
麥片杏仁朱古力曲奇 而依款麥片同上面嗰隻唔同，麥片混和粉糰做成曲奇，裡面仲有杏仁粒同朱古力粒，又香又脆口，比起麥片合桃提子曲奇好食好多。對比兩次明愛天糧嘅產品，小弟就覺得上次嘅月餅稍勝一籌，晌度都再次多謝食友嘅關照 。
題外話/補充資料 因為喺朋友所送嘅禮物，所以，幾個細項評分嘅參考值唔大。
翻睇番啲食評，原來對上一次嚟百樂潮州銅鑼灣老店已經喺年幾前嘅事。近50年嘅歷史，晌依個年代賣少見少。雖然老店，單睇門面，金黃流線，簇新型格，喺迎合時代轉變嘅見證，但卻仍掛住「百樂酒樓」霓虹燈老招牌！最近，因店方被米芝蓮捧為推介食肆之一，又引起多少少關注。
是夜，一眾朋友嚟到再嚐其出眾嘅潮菜。環境方面唔多講，以前嘅食評都已經有描述。酸菜小碟雖然只喺鹹酸菜一碟，但潮州嘅經典食材又點少得鹹酸菜一份。昔日唔少潮州人晌碼頭做咕哩，一碗白粥，少少鹹酸菜加菜脯就喺一餐。
滷水鵝片拼豆腐另一潮菜經典「滷水」，又喺唔可以錯過嘅嘢，所以，打孖兩碟嚟，先試碟滷水鵝片。鵝片堆得滿滿，當然，下面喺墊咗豆腐啦，不過，豆腐入口滑溜，亦喺水準之作。而鵝片塊塊厚薄均一，既有肉香，又有滷水嘅醇厚，質軟味足，好食！
所以，就算滷水鵝片唔喺米芝蓮推介菜式，嚟到百樂潮州都要例點啦！滷水鵝肝拼鵝腸唔怕膽固醇高，依道滷水鵝肝亦喺正嘢，厚切一片疊一片嘅鵝肝入口粉嫩甘腴，帶淡淡滷水香；而鵝腸口感爽脆，全無異味，同樣好味！豪華大拼盤首先最注目嘅喺中間嘅壽星公，栩栩如生，雕得細緻。
拼盤包括椒鹽九肚魚、炸芋蓉帶子丸、髮菜卷及麻油海蜇。九肚魚脆口嫩滑，帶子丸嘅芋蓉粉香，髮菜卷最有驚喜，鹹鹹香香，但質感柔軟，海蜇平凡中卻彈牙富芝麻香。子母龍鬚蝦潮州菜有唔少手工菜，製作甚花功夫，子母龍鬚蝦就喺其中例。
單講賣相已經先聲奪人，甚具氣派，以麵條包住酥炸，炸得金黃，好睇又好食；裡面喺搵蝦膠包住原隻鮮蝦所做，爽口彈牙，味道鮮甜，就連蝦頭嘅蝦膏都零舍豐腴。沙爹牛肉炒芥蘭唔喺店員講，都估佢唔到原來佢都喺米芝蓮嘅推介菜式之一，沙爹味道香濃而有花生香，夠惹味，牛肉軟腍卻唔會有好似梳打「瘌」到散嘅感覺，芥蘭又爽脆有菜味。
寸金紹菜包又喺手功菜，以紹菜包住蝦、蟹肉、鮑魚、冬菇……等等餡料製作，再淋上玻璃茨汁，紹菜清甜無比，清新不膩夠健康，但豐富嘅餡料令味道多層次。食過今晚依餐，潮州菜再唔喺墨魚生腸咁簡單！其實，潮州菜一向有好多手工菜，不過，好多人嫌煩又賣唔起錢而無再做，嚟到百樂，慢慢尋寶，就會搵到好多手工菜。
至於今次嘅限量版，其實應叫季節限定，因為嬌紅嘅包裝盒印有戴上聖誕帽嘅熊貓，啜住手指，趣緻可愛，不過，內會嘅熊貓形曲奇就跟以前嘅一樣。一盒有18片，片片獨立包裝，衛生方便。件曲奇最大賣點就自然喺個熊貓造型，可愛夠萌，喺牛油曲奇夾朱古力曲奇，入口頗為鬆化，既有牛油香，又有朱古力味，睇得又食得 。
手製杏仁小紅莓鳥結糖 真喺進步咗，以前得好少小紅莓，今次食幾粒都交足貨，落得夠多杏仁粒及小紅莓，味道甜甜酸酸，又帶點奶香，味道更有層次 。 玉桂蝴蝶酥 屬全新產品嘅玉桂蝴蝶酥一打開個包裝，玉桂嘅香味非常突出，相反，入口牛油味就被玉桂味冚得七七八八，然而，酥脆度就依然十足，睇佢啲一層一層嘅酥皮層就知唔喺流 。
平時喺朋友請我食曲奇多，但咁大盒曲奇無理由獨享嘅，梗喺要分甘同味啦，所以，今次變咗好友共嚐曲。 題外話/補充資料 因為喺朋友所送嘅禮物，所以，幾個細項評分嘅參考值唔大。
朋友知小弟甚鍾意食曲奇，仲寫有一系列嘅曲奇食評，所以，趁着聖誕將臨，送上兩盒包裝甚富節日氣息嘅曲奇類產品俾小弟 ，萬分多謝，讓小弟又有機會品嚐另一家店嘅曲奇。紙袋印着the Bakery，喺店家嘅名字，喺小弟初次接觸嘅品牌名字。
初時以為喺啲網購店，原來晌西環及柴灣已有實體店。盒內附有卡片，喺店家嘅簡單介紹，卻喺唔簡單嘅執著，香港製造，用心製作 ！ 聖誕樹禮盒 雖然禮盒以聖誕樹為造型，仲要大金大銀，其實，感覺有點老土。
不過，內裡嘅蝴蝶酥相當有水準，首先，獨立包裝夠晒衛生之餘，又唔使一開罐就要「嗱嗱淋」食晒；此外，蝴蝶嘅造型非常明確，塊塊大細一致 ，兼且烘得焦香金黄，啪開兩邊，酥皮層次極為清晰，咬落十分酥脆，極富牛油香，就算唔喺城中最好，都喺上佳嘅水準之作 ，所以，好食到一塊接一塊，隨時食唔停口。
薑餅人禮盒 同樣老老土土嘅薑餅人鐵盒，勝在賣相有少少可愛，而依一款禮盒又會喺啲咩呢？原來有蝴蝶酥及杏仁酥，前者上文介紹過，就分享吓後者。杏仁酥同樣樣極具水準，睇落已經有種唔食都知好酥脆嘅感覺，入口果然非常香脆，咬落嚓嚓聲裂開，又充滿牛酒香味，而且，酥條面鋪滿杏仁片，又脆又香 ，真喺好掂！
曾嚐過Pastry嘅甜點，知道有幾出色，佢嘅曲奇，就應該第一次食，朋友知小弟甚喜歡食曲奇，特意送我一小袋什錦曲奇，又可以狂嚐曲，一次下午茶就可以清晒佢 。因為包裝無列明口味，上番佢個官網簡單得很，只喺話全人手製作、選用法國牛油和朱古力、歐美果仁及果乾，使用澳洲有機天然糖，並無化學成份，全無款式資料可參考，故以下曲奇名稱都喺試到有咩就叫佢做乜乜乜曲奇。
朱古力杏仁曲奇 朱古力味屬於中道，不過，餅中加有超多杏仁片，所以口感增添不少「脆」味。 綠茶南瓜籽曲奇 綠茶嘅香味不俗，雖未至好濃郁，但唔會得個樣。內裡有唔少南瓜籽仁，又喺加分位。 純燕麥曲奇 入口非常鬆脆甘香，似喺帶有點點蜜糖味，表現出間單、原始、唔花巧嘅味道。
什堅果仁曲奇 以牛油曲奇為基本，混入多種堅果仁，味道其實唔會有咩好特別，但勝在口感豐富，滿有果仁味。 伯爵茶杏仁曲奇 黑芝麻定伯爵茶味？原來喺伯爵茶，伯爵茶茶味突出，基本上一食就會認得出，鬆化可口。
紅莓杏仁曲奇 同樣以牛油曲奇為基本，但牛油香味比什堅果仁曲奇為香。混入紅莓乾，杏仁粒，所以，有硬有軟，口感有唔多同層次。整體曲奇落牛油都比較輕手，所以，無論攞起手，定放入口，都唔會太油，感覺輕盈少少，不過，缺點就喺欠牛油香。
故此，好唔好食，在乎你嘅口味！ 題外話/補充資料 因為喺朋友所送嘅禮物，所以，幾個細項評分嘅參考值唔大。
依家成日見啲流心乜乜乜，中式西乜式都有，仲要創意無限。最近，食友就送咗個榛子流心牛角酥俾小弟試，喺嚟自Oscar Bakery嘅出品。由於放上咗一晚，作為第二朝嘅早餐，可想像到效果一定無咁理想。加上公司無焗爐，只可以翻叮，所以，自問評價亦非最準、最公平。
牛角酥單睇外貌似模似樣，不過，切開後，酥皮嘅層次未夠豐厚，但入口還夠牛油香。然而，「流心」一詞未免有嘩眾取寵之嫌 ，因為我就覺得算唔得上流心，只可以叫有一層軟心底 ，但份量幾多，有唔少榛子碎，頗香榛子味，但唔知點解食落味道有點酸。
雖則跟想像中嘅感覺有少少落差，但亦喺個唔錯嘅嚐試，希望改良吓做得更好，更多謝食友讓小弟嘅早餐加料 。
能夠繼續寫多篇「好友狂嚐曲」，當然又喺要多得好友嘅心意啦，送小弟一小包星巴克嘅意大利脆餅「Almond & Raisin Biscotti」，但亦有唔少人當佢喺曲奇。記得以前晌工聯會學整曲奇，教過依一款意大利脆餅，嗰時個阿Sir話，依款嘢做法似麵包，食落唔知喺餅乾，定曲奇，喺一種幾有趣嘅脆餅。
基本嘅版本喺以杏仁為基礎，不過，依家有落果仁，有落朱古力，好友所贈嘅喺杏仁搭提子。一包有4條，個樣「膚色」 黝黑， 內裡有唔少杏仁同提子，入口脆脆硬硬，質感較為粗糙，好有質感，食落仲有少少果皮，以及輕微玉桂味，不過，由於質感粗，唔喺人人識欣賞，故不妨浸浸咖啡食，效果不一樣。
其實Biscotti喺意大利文，解作烘焙兩次嘅意思，即喺點解？小弟摷咗家中本「日嚐甜品2」，抽咗製法嘅最尾一段俾大家參考，就明白咩叫做烘焙兩次。今次晌公司嘅蛇王下午茶就無沖咖啡，反而泡杯香茶，夾啲意大利脆餅又唔錯喎。
上一篇「好友狂嚐曲」分享過「第一麵包」嘅唧花牛油曲奇，估唔到隔無耐，又試到另一間店嘅唧花牛油曲奇，就喺晌觀塘紮根，已擴展至全港有十多間分店嘅「Crostini」 。食友好有心，因為唔喺咁經常見面，早兩個月就送上生日禮物俾小弟 ，就喺佢嘅「罐裝曲奇禮盒」。
蝴碟酥 外形絕對輸蝕晒，因為唔單止粒大粒細，而且，大部份蝴碟形欠奉、酥皮欠層次；入口鬆脆度唔輸蝕，只喺牛油香味好弱，好聽啲就較健康，難聽啲就毫無風味。 牛油曲奇 唧花外觀幾工整，大小都好一致，比起蝴碟酥，製作明顯無咁「求其」。
真喺唔知喺咪健康關係，就算牛油曲奇嘅牛油味都算唔上好濃香，叫做OK咁啦，口感就好鬆化。話時話，Crostini嘅食評都有唔少，但絕大多數都喺講佢嘅件裝凍餅、原個蛋糕，少部份會講吓佢嘅麵包，而提及佢嘅曲奇就寥寥無幾，唔知咁算唔算喺對佢曲奇質素嘅一種啟示呢 ！
雖然，好食就講唔出，但難食又未至於，不過，好多謝食友嘅一番心意！
是日教會搞咗「西遊記」，兩車一行近百人包團遊西貢，去吓獅子會、鹽田梓及橋咀島，行程好迤，叫做到過部分地質公園，但依條線唔算多嘢睇。中午，安排到西貢市中心嘅永和海鮮酒家食團餐。咪睇永和個門口如一般周圍嘅商鋪咁，唔喺好大，實際裡面何止別有洞天，簡直另一個天地。
地下堂座已經唔細，成間店依山而建，後面有樓梯上二樓，再屈個彎上到三樓，更好似多出另一間酒樓咁，多人多到呢……！我哋七圍半枱，被安排到3樓另一個偏廳，零裝修兼窄到呢……！唔使多講，團餐嘅質素唔好抱太大期望，睇其他人嘅食評，佢哋嘅服務就知出名……差。
雖然，我就無咩遇到好差嘅待遇，但負責上菜嘅阿姐，全程黑面，問多句都唔啋，你就感受到嗰股對客人嘅怨氣。做得團餐，就好似某律師樓嘅廣告咁，咩都要快，狂風掃落葉，印象中10-15min內就上齊晒8個餸，另白飯任裝！
因為成枱人都唔喺太熟，一有菜上枱就起筷，點好意思叫人等等相機先食，所以，碟碟餸都要把握時機，一嚟到就快攝，出嚟嘅質素一定無咁好，請見諒。貴妃雞即喺白切雞，只可以真喺講，雞有雞味，薑蓉有薑蓉味，不過，雞件皮下脂肪少，雞肉又幾滑，收貨啦！